'বাংলাদেশকে নিয়ে যুক্তরাষ্ট্রের সতর্কবার্তা'
বাংলাদেশ ভ্রমণে নাগরিকদের সতর্ক করল যুক্তরাষ্ট্র - লিখেছে দেশ রুপান্তর। বিস্তারিত বলা হয় মার্কিন নাগরিকদের বাংলাদেশে ভ্রমণের ক্ষেত্রে সতর্কতা জারি করেছে যুক্তরাষ্ট্র। বৃহস্পতিবার (১২ অক্টোবর) স্টেট ডিপার্টমেন্ট থেকে বাড়তি সতর্কবার্তা জারি করা হয়। ওই সতর্কবার্তায় বলা হয়েছে, বাংলাদেশের আসন্ন জাতীয় নির্বাচনকে ঘিরে অপরাধ ও সন্ত্রাস বৃদ্ধি পাওয়ায় কিছু এলাকা আগের চেয়ে বেশি ঝুঁকিপূর্ণ হয়ে পড়েছে। একই সঙ্গে পার্বত্য চট্টগ্রাম অঞ্চলের ক্ষেত্রে লেভেল-৩ সতর্কবার্তা জারি করা হয়।
বাংলাদেশ ভ্রমণে অতিরিক্ত সতর্কতা জারি যুক্তরাষ্ট্রের – নয়া দিগন্ত শিরোনাম করেছে। বিস্তারিত বলা হচ্ছে নিজ নাগরিকদের জন্য বাংলাদেশ ভ্রমণে অতিরিক্ত সতর্কতা জারি করেছে যুক্তরাষ্ট্র। মার্কিন স্টেট ডিপার্টমেন্ট থেকে গত বৃহস্পতিবার এ সতর্কতা জারি করা হয়। এতে বলা হয়, বাংলাদেশে জাতীয় নির্বাচনের প্রেক্ষাপটে সংঘর্ষ-সহিংসতার পাশাপাশি অপরাধ ও সন্ত্রাসবাদের ঝুঁকি এড়াতে মার্কিন নাগরিকদের বাড়তি সতর্কতা অবলম্বন করা উচিত।
স্টেট ডিপার্টমেন্ট আরও বলেছে, বাংলাদেশে আগামী সাধারণ নির্বাচন ২০২৪ সালের জানুয়ারির আগে অনুষ্ঠিত হবে বলে ধারণা করা হচ্ছে। রাজনৈতিক দলগুলোর সমাবেশ এবং অন্যান্য নির্বাচনী কার্যক্রম ইতিমধ্যে শুরু হয়েছে। সাধারণ নির্বাচন ঘনিয়ে আসার সঙ্গে সঙ্গে রাজনৈতিক সমাবেশ এবং বিক্ষোভের মাত্রা আরও বাড়বে। এ অবস্থায় বাংলাদেশে সফরকারীদের সতর্কতা অবলম্বন করা উচিত। তাদের মনে রাখা উচিত যে, শান্তিপূর্ণ সমাবেশও সংঘর্ষ-সহিংসতায় রূপ নিতে পারে।
ভারত-চীনের সঙ্গে সম্পর্ক কেমন জানতে চায় মার্কিন প্রতিনিধিদল - ইত্তেফাকের শিরোনাম। বলা হয় ইন্দো-প্যাসিফিক অঞ্চলের দেশগুলোর সঙ্গে আওয়ামী লীগ সরকারের পররাষ্ট্রনীতি জানতে চেয়েছেন ঢাকায় সফররত মার্কিন পর্যবেক্ষক দল। বিশেষ করে, ভারত-চীনের সঙ্গে আওয়ামী লীগের সম্পর্ক কেমন তা জানতে চেয়েছে তারা।
সংলাপ নিয়ে ইতিবাচক বিএনপি – দেশ রুপান্তরের প্রধান শিরোনাম। বিস্তারিত বলা হচ্ছে আগামী দ্বাদশ জাতীয় সংসদ নির্বাচন সামনে রেখে আলোচনার পরিবেশ সৃষ্টি হলে ক্ষমতাসীন দলের সঙ্গে সংলাপে বসার বিষয়ে ইতিবাচক অবস্থানে রয়েছে বিএনপি।
দলটির নীতিনির্ধারণী পর্যায়ের নেতাদের সঙ্গে কথা বলে জানা গেছে, অন্ততপক্ষে দুটি বিষয়ে সরকার নমনীয় হলে সংলাপ বা আলোচনার ব্যাপারে আন্তরিকতা দেখাবেন তারা। এ দুটি বিষয় হচ্ছে ‘নির্বাচনকালীন নিরপেক্ষ সরকার’ ও ‘চেয়ারপারসন খালেদা জিয়াসহ নেতাকর্মীদের মুক্তি’।
তবে পাশেই তাদের আরেকটি শিরোনাম সমঝোতা করবে না আ.লীগ। বলা হচ্ছে তত্ত্বাবধায়ক সরকার মরে ভূত হয়ে গেছে, এই ভূত মাথা থেকে না নামালে বিএনপি শেষ হয়ে যাবে বলে মন্তব্য করেছেন আওয়ামী লীগের সাধারণ সম্পাদক ওবায়দুল কাদের। বিএনপির সঙ্গে আপস হবে না জানিয়ে তিনি বলেন, ‘আর কোনো সমঝোতা চলবে না। তোমরা জনগণের শত্রু। জনগণের শত্রুর সঙ্গে আওয়ামী লীগ কোনো সমঝোতা করবে না।’
কুমিল্লায় হিন্দু-বৌদ্ধ ঐক্য পরিষদের মিছিলে বাধা-হামলা ঢাকায় বিক্ষোভ – মানবজমিনের প্রধান শিরোনাম। বিস্তারিত বলা হয় যে কুমিল্লায় বাংলাদেশ হিন্দু-বৌদ্ধ-খ্রিষ্টান ঐক্য পরিষদের বিক্ষোভ মিছিলে পুলিশের বাধা ও যুবলীগ-ছাত্রলীগের হামলার ঘটনা ঘটেছে।
গতকাল সকাল সাড়ে ১১টার দিকে নগরীর নজরুল এভিনিউ এলাকায় কর ভবনের সামনে এ ঘটনা ঘটে। হামলায় অন্তত ৪ জন আহত হয়েছেন। হামলার ঘটনায় হিন্দু-বৌদ্ধ-খ্রিষ্টান ঐক্য পরিষদের নেতা বিকালে নগরীর ঠাকুরপাড়া এলাকায় সংবাদ সম্মেলন করে এ হামলার জন্য স্থানীয় এমপি’র অনুসারী মহানগর যুবলীগ-ছাত্রলীগের নেতাকর্মীদের দায়ী করেন।
কুমিল্লায় হিন্দু-বৌদ্ধ ঐক্য পরিষদের বিক্ষোভে যুবলীগ-ছাত্রলীগের হামলা – ইত্তেফাকের খবরে বলা হচ্ছে ঢাকায় প্রতিবাদ বিক্ষোভ, দোষীদের শাস্তি চেয়ে ৪৮ ঘন্টার আলটিমেটাম।
খবরে বলা হয় কুমিল্লা মহানগরে আসন্ন দুর্গাপূজায় মহানগর আওয়ামী লীগের সভাপতি ও সদর আসনের এমপি আ ক ম বাহাউদ্দিন বাহার কর্তৃক ‘মদমুক্ত পূজা’ উদযাপনের আহবানকে মহানগর পূজা উদযাপন কমিটি ‘স্বাগত’ জানিয়ে শুক্রবার সভা ও শান্তি মিছিল করেছে। তবে বাংলাদেশ হিন্দু-বৌদ্ধ ঐক্য পরিষদ ও বাংলাদেশ ছাত্র ঐক্য পরিষদের একটি পক্ষ এমপির এ বক্তব্যকে ‘দুর্গাপূজার প্রতি কটাক্ষ’ উল্লেখ করে বিবৃতি দেয়।
একই দিন নগরীতে মানববন্ধন ও বিক্ষোভ মিছিল করে। এ সময় পুলিশ দুই পক্ষের মিছিলের মধ্যখানে অবস্থান নেয়। তবে মহানগর যুবলীগ-ছাত্রলীগের নেতাকর্মীরা বিক্ষোভ মিছিলে ইটপাটকেল নিক্ষেপ ও ধাওয়া দিলে ঐক্য পরিষদের মিছিলটি ছত্রভঙ্গ হয়ে যায় এবং তাদের কয়েকজন আহত হয়।
Harsh month for economic indicators - প্রধান শিরোনাম ইংরেজি দৈনিক দ্য বিজনেস স্ট্যান্ডার্ডের। বলা হচ্ছে খাদ্যে মূল্যস্ফীতি, রপ্তানি ও রেমিটেন্স কমে যাওয়ার হিসেবে অগাস্ট ও সেপ্টেম্বর কঠিন দুটি মাস পার করেছে বাংলাদেশ।  অক্টোবরের প্রথম সপ্তাহ শেষে বিভিন্ন পরিসংখ্যানে দেখা যায় অর্থনীতির নানা দিক দিয়ে গতবছরের তুলনায় এই বছর বেশ খারাপ অবস্থায় বাংলাদেশ।
তবে আইএমএফ বলছে বাংলাদেশের অর্থনীতি সঠিক পথেই আছে – এমন শিরোনাম বেশ কিছু পত্রিকার। দেশ রুপান্তরে বলা হয়েছে সামষ্টিক অর্থনৈতিক চ্যালেঞ্জ মোকাবিলায় সরকারের বিভিন্ন পদক্ষেপের কথা উল্লেখ করে, আন্তর্জাতিক মুদ্রা তহবিল (আইএমএফ) বলেছে যে, বাংলাদেশের অর্থনীতি সঠিক পথে রয়েছে।
শুক্রবার (১৩ অক্টোবর) বিশ্বব্যাংক গ্রুপ ও আইএমএফের বার্ষিক সভা উপলক্ষ্যে এক সংবাদ সম্মেলনে আইএমএফ এর এশিয়া ও প্রশান্ত মহাসাগরীয় বিভাগের (এপিডি) পরিচালক (এপিডি) কৃষ্ণা শ্রীনিবাসন এ কথা বলেন। তিনি বলেন, আমি মনে করি, কর্মসূচির উদ্দেশ্য পূরণ, মূল্যস্ফীতি নিয়ন্ত্রণে আনা এবং কঠিন বৈশ্বিক পরিস্থিতিতে সামষ্টিক অর্থনৈতিক চ্যালেঞ্জ মোকাবিলায় অর্থনীতি সঠিক পথে রয়েছে।
আয়ের লগে ব্যয় মেলে না, ব্যয়ের লগে আয়’ – দৈনিক সংবাদের প্রধান শিরোনাম এটি। বলা হয়েছে গত সপ্তাহে নিত্যপণ্যের দাম আরও বেড়েছে। মূল্যবৃদ্ধিতে নাভিশ্বাস, মানুষেরা আরও চাপে পড়েছে। আয়ের সঙ্গে ব্যয়ের সঙ্গতি রক্ষায় হিমশিম খেতে হচ্ছে তাদের।
সিন্ডিকেট দেখতে পারলে ব্যবস্থা নিতাম : পরিকল্পনামন্ত্রীর এই বক্তব্য নিয়ে শিরোনাম করেছৈ দৈনিক কালবেলা। তারা লিখেছে পরিকল্পনামন্ত্রী এম এ মান্নান বলেছেন, বাজারের সিন্ডিকেট ধরা যায় না। অধিকাংশ ক্ষেত্রে অধরা থেকে যায়। তবে সাময়িকভাবে তা বাজারের ভেতরেই থাকতে পারে। তিনি বলেন, সিন্ডিকেট হয়, ভাঙে, আবার নতুন সিন্ডিকেট হয়। বাজারের সিন্ডিকেট যদি দেখতে বা ধরতে পারতাম, তাহলে ব্যবস্থা নিতে পারতাম।
বিশ্বে ডেঙ্গুতে মৃত্যুর ৩৭% বাংলাদেশে – সমকালের শিরোনাম এটি। বলা হয় এডিস মশাবাহিত ডেঙ্গু চলতি বছর বিশ্বের ৭৯টি দেশে ছড়িয়েছে। তবে মৃত্যুর দিক দিয়ে শীর্ষে রয়েছে বাংলাদেশ।
বিশ্বে এ পর্যন্ত ৪২ লাখ মানুষ ডেঙ্গু আক্রান্ত হয়েছেন; মারা গেছেন ৩ হাজারের বেশি। এ হিসাবে মৃতদের ৩৭ শতাংশই বাংলাদেশের। দেশে এ বছর ডেঙ্গু নিয়ে ২ লাখ ৩৫ হাজার ২০৪ জন হাসপাতালে ভর্তি হয়েছেন। তাদের মধ্যে মারা গেছেন ১ হাজার ১৪৮ জন। আর অক্টোবরের ১৩ দিনেই মারা গেছেন ১৫৯ জন। ইউরোপিয়ান সেন্টার ফর ডিজিজ কন্ট্রোল অ্যান্ড প্রিভেনশন (ইসিডিসি) ও স্বাস্থ্য অধিদপ্তর সূত্রে এসব তথ্য জানা গেছে।
Govt failure lets air pollution rise অর্থাৎ সরকারের ব্যর্থতাই বায়ু দূষণ বাড়িয়েছে, ডেইলি স্টারের প্রধান শিরোনাম এটি। তারা বলছে ঢাকা শহরের বাসিন্দারা যখন বায়ু দূষণের মারাত্মক ঝুঁকিতে রয়েছেন সেই সময় সরকারের কিছু পদক্ষেপ সমস্যা আরও বাড়িয়ে দিচ্ছে এবং মানুষের জীবন এতে করে আরও ঝুঁকিপূর্ণ হয়ে উঠছে। বিশেষ করে বাণিজ্যিক পরিবহনের সময়কালের উপর নিষেধাজ্ঞা তুলে নেয়ার পর হাজার হাজার পুরনো সব জরাজীর্ণ পরিবহন রাস্তায় নেমেছে এবং তাদের পুরনো ইঞ্জিন আরো বেশি দূষণ ছড়াচ্ছে।
বরাবরের মতো ইসরায়েল-ফিলিস্তিন পরিস্থিতি নিয়ে শিরোনাম করেছে প্রায় সব জাতীয় পত্রিকা। গাজা ছাড়ার আলটিমেটাম – যুগান্তরের প্রধান শিরোনাম।
বলা হয় ২৪ ঘণ্টার মধ্যে গাজা ভূখণ্ডের উত্তরাংশ ওয়াদির ১১ লাখ বেসামরিক ফিলিস্তিনিকে ভূখণ্ডের দক্ষিণাংশে চলে যাওয়ার নির্দেশ দিয়েছে ইসরাইলের প্রতিরক্ষা বাহিনী ইসরাইলি ডিফেন্স ফোর্স (আইডিএফ)। শুক্রবার ভোরের দিকে এই অবাস্তব আলটিমেটাম না মেনে বাসিন্দাদের তাদের বাড়িতেই অবস্থান করার আহ্বান জানিয়েছে হামাস। তারা ইসরাইলের এ আলটিমেটামকে ‘মিথ্যা প্রচারণা’ বলে উল্লেখ করেছে। এদিকে এত অল্প সময়ের মধ্যে দুর্ঘটনা ও মানবিক বিপর্যয় এড়িয়ে এত বিশাল জনগোষ্ঠীকে স্থানান্তর করা অসম্ভব বলে জানিয়েছে জাতিসংঘ।
প্রাণ বাঁচাতে দক্ষিণে ছুটছে গাজার মানুষ – কালের কন্ঠের অন্যতম শিরোনাম। বলা হচ্ছে প্রায় এক সপ্তাহের বিরামহীন বোমাবর্ষণের পর ফিলিস্তিনের গাজা উপত্যকার উত্তরের ১১ লাখ অধিবাসীকে ২৪ ঘণ্টার মধ্যে দক্ষিণাঞ্চলে চলে যাওয়ার নির্দেশ দিয়েছে ইসরায়েল।
গতকাল শুক্রবার ইসরায়েলি বাহিনীর এই নির্দেশনাকে জাতিসংঘ ও বিশেষজ্ঞরা অসম্ভব বলে আখ্যা দিয়েছেন। গাজাইসরায়েলি বাহিনী বিমান থেকে লিফলেট ফেলে দ্রুত এলাকা ছাড়ার নির্দেশ দেওয়ার পর প্রাণের ভয়ে অনেক ফিলিস্তিনি গতকাল দক্ষিণ দিকে সরে যেতে থাকে। তবে গণমাধ্যমে বলা হচ্ছে, গণহারে বাড়িঘর ছাড়া বলতে যা বোঝায় সে রকম কিছু গতকাল পর্যন্ত দেখা যায়নি।
এদিকে ইসরায়েলি বিমানবাহিনী গত রাতে বলেছে, গত ২৪ ঘণ্টায় জিম্মিদের অবস্থান চিহ্নিত ও ‘সন্ত্রাসীদের দমন করতে’ গাজার কিছু এলাকায় ইসরায়েলি পদাতিক ও গোলন্দাজ সেনা ‘স্থানীয় পর্যায়ে’ অভিযান চালিয়েছে।
আর কবে? মানবজমিনের প্রধান শিরোনাম, খবরটি গতরাতে বিশ্বকাপে নিউজিল্যান্ডের কাছে বাংলাদেশের পরাজয় নিয়ে। বলা হয় আফগানদের বিপক্ষে ব্যাটে-বলে দুর্দান্ত জয় দিয়ে শুরু। পরের ম্যাচেই বদলে গেল গল্প। ইংলিশদের বিপক্ষে ব্যাটে-বলে ব্যর্থতায় হার। নিউজিল্যান্ডের বিপক্ষে লড়াই করে  ফিরে আসার প্রত্যয় ছিল। কিন্তু নিজেদের তৃতীয় ম্যাচে কিউইদের বিপক্ষে বাংলাদেশ হারে ৮ উইকেটের বড় ব্যবধানে। টানা হারে বাড়ছে শুধু দীর্ঘশ্বাস।
এদিকে আজ ভারত-পাকিস্তান ম্যাচ নিয়েও শিরোনাম করেছে প্রায় সব জাতীয় পত্রিকা।
কালের কন্ঠ লিখেছে ভারত-পাকিস্তান আজ মুখোমুখি আহমেদাবাদে। সপ্তমবারের চেষ্টায় স্কটল্যান্ডকে মুক্ত করেছিলেন রবার্ট ব্রুস। এই গল্পের মোরাল  পাঠ্যপুস্তকে চিরস্থায়ী হয়ে আছে। কিন্তু সাতবারের চেষ্টায়ও বিশ্বকাপে ভারতকে হারাতে পারেনি পাকিস্তান। আজ আহমেদাবাদে কি নতুন ইতিহাস লেখা হবে? নাকি বিশ্বকাপে বিশ্ব ক্রিকেটের সবচেয়ে আলোচিত দ্বৈরথে অজেয়ই থাকবে ভারত?
আর যুগান্তরের শিরোনাম মোদির শহরে আজ ভারত পাকিস্তান ক্রিকেটযুদ্ধ।

কুমিল্লায় হিন্দু-বৌদ্ধ ঐক্য পরিষদের বিক্ষোভে যুবলীগ-ছাত্রলীগের হামলা